Sklepi sveta o podatkovnih tehnologijah

v podporo „boljšemu pravnemu urejanju“

(2021/C 241/04)

SVET EVROPSKE UNIJE,

1. PRIZNAVA, da je okrevanje od posledic pandemije COVID-19 gospodarski in socialni izziv za EU, ter PONOVNO POUDARJA, da mora biti regulativni okvir EU za premagovanje tega izziva čim bolj konkurenčen, uspešen, učinkovit, skladen, predvidljiv, inovacijam prijazen, za prihodnost primeren, trajnosten in odporen (1).

2. PRIZNAVA, da mora biti boljše pravno urejanje med prednostnimi nalogami, treba pa se ga je lotiti globalno in vsestransko, da bi prispevali k rasti, konkurenčnosti, socialni blaginji in med drugim tudi k zelenemu in digitalnemu prehodu Unije ter pravilnemu delovanju enotnega trga.

3. PONOVNO POUDARJA, da je boljše pravno urejanje eden od ključnih dejavnikov trajnostne in vključujoče rasti, ki spodbuja konkurenčnost in inovacije, omogoča digitalizacijo in ustvarjanje delovnih mest ter krepi preglednost in javno podporo zakonodaji EU; v zvezi s tem SE SKLICUJE NA sklepe Sveta iz decembra 2014 (2), maja 2016 (3), novembra 2018 (4), novembra 2019 (5) ter februarja in novembra 2020 (6); OPOZARJA na skupno odgovornost Evropskega parlamenta, Sveta in Komisije za sprejemanje visokokakovostne zakonodaje Unije, kot so te tri institucije priznale v Medinstitucionalnem sporazumu o boljši pripravi zakonodaje (7).

4. PRIZNAVA, da se EU in njene države članice soočajo s stalnimi in včasih prelomnimi okoljskimi, tehnološkimi in družbenimi spremembami ter da se morajo biti zakonodaja EU in podporni postopki sposobni prilagajati tem spremembam ter pripravljeni na nove izzive.

5. POUDARJA, da podatkovne tehnologije lahko prispevajo k uspešnejšim, učinkovitejšim, časovno manj zahtevnim in temeljitejšim ocenam učinka, vrednotenjem in predvidevanju v podporo visokokakovostni, prilagodljivi in manj obremenjujoči zakonodaji.

6. JE SEZNANJEN s sporočilom Komisije z naslovom „Boljše pravno urejanje: pregled stanja in ohranjanje naše zavezanosti“ iz aprila 2019 (8), v katerem je navedeno: „Orodja za boljše pravno urejanje se uporabljajo v spreminjajočem se svetu, v katerem se politični izzivi in prioritete stalno razvijajo. (…])V tem vse bolj kompleksnem svetu je čedalje pomembnejše, da razumemo medsektorske učinke in prepoznamo priložnosti za sinergije, da bi ustrezne politične odgovore razvijali in izvajali v celotnem ciklu politike, in sicer od vrednotenja do izvedbe.“ (9); poleg tega SE SEZNANJA s sporočilom Komisije o „umetni inteligenci za Evropo“ iz aprila 2018 (10), evropsko strategijo za podatke iz februarja 2020 (11), Belo knjigo o umetni inteligenci iz februarja 2020 (12), sklepi Sveta o oblikovanju digitalne prihodnosti Evrope iz junija 2020 (13) in predlogom uredbe o določitvi usklajenih pravil o umetni inteligenci (akt o umetni inteligenci) (14) iz aprila 2021.

Za prihodnost primerna in odporna zakonodaja

7. PODPIRA stalno zavezanost Komisije sprejemanju uspešne, učinkovite, za prihodnost primerne in tehnološko nevtralne zakonodaje v skladu z načeli boljšega pravnega urejanja ter s ciljem spodbujanja konkurenčnosti in odpornosti gospodarstva EU, socialne blaginje ter delovanja enotnega trga, krepitve vodilnega položaja EU v zelenem in digitalnem prehodu ter spoštovanja vrednot Evropske unije in zmožnosti prihodnjih generacij za razvoj.

8. POZIVA Komisijo, naj si bolj prizadeva za sodelovanje javnosti in deležnikov, zlasti mikro- ter malih in srednjih podjetij (v skladu z načelom „najprej pomisli na male“ ), v postopku odločanja, da se zagotovi, da je zakonodaja EU jasna, da ustvarja pričakovane koristi in ne ustvarja nepotrebnih bremen, hkrati pa je primerna za prihodnost in prijazna inovacijam; UGOTAVLJA, da lahko digitalna orodja pomagajo pri zbiranju in analizi prispevkov deležnikov.

Odločanje na podlagi dokazov

9. POUDARJA, da je trden in z dokazi podprt postopek odločanja ključen za predvidevanje potenciala in tveganj tehnologij v vzponu ter za odzivanje na podnebne spremembe.

10. UGOTAVLJA potrebo po zanesljivih in visokokakovostnih podatkih, ki jih Komisija v sodelovanju z državami članicami zbere v daljšem časovnem obdobju, za ocene učinka, vrednotenja in predvidevanje na ravni EU. POZIVA Komisijo, naj izboljša svojo sposobnost rednega posodabljanja ter čim bolj poveča odprtost in (ponovno) uporabo obstoječih podatkov, pomembnih za zanesljiv in z dokazi podprt postopek odločanja.

Podatkovne tehnologije v podporo boljšemu pravnemu urejanju

11. POZIVA Komisijo in države članice, naj s podatkovnimi tehnologijami podprejo zakonodajni postopek, zlasti kvalitativne in kvantitativne vidike ocen učinka, izvrševanja in zagotavljanja skladnosti, kar bo prispevalo k prepoznavanju možnosti za zmanjšanje bremena nove in obstoječe zakonodaje EU ter podprlo oblikovanje bolj tehnološko nevtralne, za prihodnost primerne in visokokakovostne zakonodaje.

12. UGOTAVLJA, da bi lahko podatkovne tehnologije prispevale k izboljšanju ocen tveganja ( 15 ) , zakonodaja pa se lahko z njimi bolje odziva na hitro spreminjajoči se svet, hkrati pa bolj ciljno usmeri v potrebe, dojemanje in pričakovanja državljanov, uprav in podjetij.

13. POZIVA Komisijo in države članice, naj si pri uporabi podatkovnih tehnologij, kot je umetna inteligenca, prizadevajo za pristop, usmerjen v človeka ter utemeljen na vrednotah EU in temeljnih pravicah, da bi zagotovili kar najboljšo uporabo visokokakovostnih podatkovnih virov in metod, da se pri oblikovanju in zagotavljanju spoštovanja etičnih standardov upoštevajo temeljna načela, kar bo zagotovilo varnost državljanov in izpolnilo njihova legitimna pričakovanja, in da se obvladujejo tveganja, povezana z varstvom, zasebnostjo in celovitostjo podatkov, da bi zagotovili nediskriminacijo in človekovo dostojanstvo.

14. POUDARJA pomen sodelovanja na ravni EU ter na nacionalni in regionalni ravni pri uporabi podatkovnih tehnologij za izboljšanje političnega cikla EU, tudi faze izvajanja, kar bo prispevalo k prizadevanjem Evropske unije, da postane vodilna v svetu v podatkovno vodenem gospodarstvu.

15. POZIVA K vzpostavitvi skupnih evropskih podatkovnih prostorov iz sporočila Komisije o evropski strategiji za podatke iz februarja 2020 ( 16 ) , ki bi morali biti preprosti in temeljiti na interoperabilnih orodjih, da se zagotovi hiter in učinkovit začetek uporabe, kar bo po možnosti in po potrebi omogočilo združevanje in izmenjavo podatkov med državami članicami, s čimer se bo izboljšala uporaba orodij za boljše pravno urejanje, hkrati pa zagotavljala zanesljiva varnost in varstvo podatkov v skladu s pravom EU.

16. POUDARJA, da bi morale biti informacije javnega sektorja javno dostopne, kadar koli je to mogoče in primerno, da se spodbujata preglednost in ponovna uporaba podatkov v skladu z direktivo o odprtih podatkih ( 17 ) in splošno uredbo o varstvu podatkov ( 18 ) , zlasti da se izboljšajo ocene učinka, vrednotenja in predvidevanje na ravni EU.

17. POZIVA k skupnim prizadevanjem za okrepitev odpornosti Evrope in zagotavljanje boljših politik in bolj za prihodnost primernega, inovacijam prijaznega, predvidljivega, doslednega in učinkovitega regulativnega okvira, ki je sposoben doseči konkretne rezultate, zlasti v zvezi z gospodarskim in socialnim okrevanjem po COVID-19.

18. POZIVA Komisijo, naj uporabo podatkovnih tehnologij vključi v zbirko orodij za boljše pravno urejanje v podporo zakonodajnim korakom, od ocen učinka do dejavnosti v okviru programa ustreznosti in uspešnosti predpisov (REFIT).

19. POZIVA Komisijo in države članice, naj na ravni EU skupaj preučijo, kako spodbujati uporabo podatkovnih tehnologij v podatkovno vodeni, privzeto digitalni in visokokakovostni zakonodaji, pri tem pa upoštevajo širši okvir boljšega pravnega urejanja.

(1) 13026/20.

(2) 16000/14.

(3) 95/80/16.

(4) 14137/18.

(5) 14656/19.

(6) 6232/20 in 13026/20.

(7) Medinstitucionalni sporazum med Evropskim parlamentom, Svetom Evropske unije in Evropsko komisijo o boljši pripravi zakonodaje (uvodna izjava 2).

(8) 8648/19 + ADD 1.

(9) Prvi odstavek na strani 4.

(10) 8507/18 + ADD 1.

(11) 6250/20.

(12) 6266/20.

(13) 8711/20.

(14) ST 8115/21 + ADD 1–5.

(15) Zbirka orodij za boljše pravno urejanje, orodje št. 15.

(16) 6250/20.

(17) Direktiva (EU) 2019/1024 Evropskega parlamenta in Sveta z dne 20. junija 2019 o odprtih podatkih in ponovni uporabi informacij javnega sektorja (UL L 172, 26.6.2019, str. 56).

(18) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).